2194.
Na osnovu člana 32 stav 16 Zakona o igrama na sreću ("Službeni list CG", broj 91/25), Ministarstvo finansija donijelo je
PRAVILNIK
O BLIŽIM PROSTORNIM I TEHNIČKIM USLOVIMA KOJE KAZINO TREBA DA ISPUNJAVA, BLIŽIM TEHNIČKIM USLOVIMA U POGLEDU VIDEO NADZORA U KAZINU, SADRŽAJU, IZGLEDU I OBRASCU NALJEPNICE I NAČINU VOĐENJA EVIDENCIJE O IZDATIM NALJEPNICAMA
("Službeni list Crne Gore", br. 162/25 od 31.12.2025)
Član 1
Ovim pravilnikom propisuju se bliži prostorni i tehnički uslovi za priređivanje igara na sreću u kazinima, bliži tehnički uslovi u pogledu video nadzora u kazinu, sadržaj, izgled i obrazac naljepnice za označavanje i registraciju stola za igre na sreću, kao i način vođenja evidencije o izdatim naljepnicama.
Član 2
Kazino treba da bude uređen tako da prostori za igru, kao i prostori za goste i osoblje kazina vezani za igru budu prostorna cjelina.
Kada priređivač priređuje razne vrste turnira na stolovima za igre uživo, može za vrijeme trajanja turnira da koristi i dodatni prostor u okviru hotela u kome se kazino nalazi, uz ispunjenje uslova iz stava 1 ovog člana.
Član 3
Priređivač treba da na ulazu u kazino, na vidnom mjestu istakne kopiju odobrenja za priređivanje igara na sreću.
Ako priređivač posjeduje rješenje za priređivanje igara na sreću na automatima, dužan je da na istom mjestu istakne i i kopiju tog rješenja.
Član 4
Priređivač treba da obezbijedi neprekidan video nadzor u kazinu.
Video nadzor iz stava 1 ovog člana treba da obuhvata:
   - ulaz i izlaz iz kazina,
   - sve prostorije u kojima se žetoni mogu kupiti ili isplatiti (blagajna i mjenjačnica),
   - igre uživo: ruke svih igrača i djelitelja, spremnike za odlaganje žetona, cjelokupni sto kako bi se u kadar mogli obuhvatiti i pojedinačno svi igrači i djelitelj, uključujući i pogled sprijeda na mjesto odvijanja igre u svrhu jasnog praćenja rezultata svake igre,
   - stolove za rulet, kako bi se mogli posmatrati ulozi igrača, sami igrači i rezultat svake igre (kadar mora obuhvatiti i kutiju za odlaganje žetona, drop kutiju, kutiju za napojnice, kao i postupak sprovođenja dotacije i kredita na sto),
   - igranje na elektronskim automatima za igre na sreću,
   - postupak obračuna koji se sprovodi na stolovima ili u prostoriji za obračun,
   - kretanje gotovine, žetona, drop kutija, kutija za napojnice, kutija za držanje žetona i posuda za drop unutar kazina i svih prostorija kroz koje prolaze neprebrojani žetoni, gotovina i finansijski instrumenti koji zamjenjuju gotovinu.
Kamere i monitori za video nadzor treba da budu u boji, a na snimcima se treba u svakom trenutku vidjeti datum i sat snimanja.
Pristup kontrolnoj sobi u kojoj se nalazi oprema za neprekidni video nadzor kazina (video monitori, video rekorderi, štampači za ispis slike s videa, video kasete, CD-diskovi, CD snimači ili računarski sistem za digitalni zapis slike i tona na čvrsti disk) treba biti strogo čuvan, a u nju mogu po potrebi ulaziti samo ovlašćeni radnici obezbjeđenja, u skladu sa pravilima unutrašnje kontrole.
Neprekidan video nadzor u kazinu obuhvata:
   1) ulaz u kazino - kamere treba da pokrvaju spoljašnji i unutrašnji prostor oko ulaza u kazino;
   2) recepciju - prostor recepcije pokriva se najmanje sa jednom kamerom;
   3) blagajnu i mjenjačnicu - u blagajni i mjenjačnici treba da se instalira najmanje po jedna kamera za svako blagajničko, odnosno mjenjačko radno mjesto (u slučaju da ih ima više), a kamera nadgleda prostor transakcije i mora utvrditi sadržaj transakcije, dok je istovremeno potrebno da jedna kamera nadgleda prostor ispred blagajne i mjenjačnice, kao i igrača za kojeg se izvodi transakcija;
   4) sto za igre uživo - svaki sto mora biti pokriven s najmanje jednom kamerom, a kamera mora pokrivati sliku cijelog stola kako bi se u kadar mogli obuhvatiti i pojedinačno igrači i djelitelj, mora pokrivati ruke svih igrača i djelitelja, uključujući i pogled sprijeda na mjesto odvijanja igre, u svrhu praćenja rezultata svake igre;
   5) sto za rulet - svaki sto treba da bude pokriven najmanje sa dvije kamere i to da: jedna kamera postavlja se tako da pokriva uloge igrača, same igrače, dio cilindra i rezultat svake igre, a druga kamera pokriva cijeli cilindar, kutiju za odlaganje žetona, drop kutiju, kutiju za napojnice, te postupak sprovođenja dotacije i kredita na stolu;
   6) automate za igre na sreću, a kamere treba da budu tako postavljene da se svaki automat može nadgledati;
   7) postupak obračuna, bilo da se obavlja na stolu ili u posebnoj prostoriji za obračun;
   8) put kretanja gotovine, žetona, drop-kutija, kutija za napojnice, kutija za držanje žetona i posuda za drop unutar kazina;
   9) stolove i prostorije u kojima se održavaju turniri.
Član 5
Informaciono-komunikacioni sistem (Casino management system) mora biti izrađen u skladu sa međunarodnim standardima i certifikatima proizvođača o ispunjenosti istih, koji se moraju dostaviti organu uprave nadležnom za igre na sreću (u daljem tekstu: organ uprave) prije stavljanja sistema u upotrebu.
Svaka tehnička ili funkcionalna promjena na stolu, ili informaciono-komunikacionom sistemu treba da bude dokumentovana u vezi sa ispunjenošću tehničkih i funkcionalnih karakteristika i dostavljena organu uprave prije stavljanja u ponovnu upotrebu.
Priređivač je dužan da obezbijedi stalnu vezu između sistema iz stava 1 ovog člana i sistema nadzora u organu uprave, kao i kontinuirano slanje podataka propisanih Zakonom o igrama na sreću.
Slanje podataka iz stava 3 ovog člana vrši se do kraja dana za prethodni dan.
Član 6
Kazino treba da ispunjava uslove utvrđene posebnim propisima kojima je uređena zaštita od požara.
Na vidnom mjestu u kazinu mora biti istaknuto pisano uputstvo za postupanje u slučaju požara.
Ugradnja i održavanje tehničkih sistema zaštite u kazinu (video nadzor, protivprovalni sistem i drugo) vrši se u skladu sa posebnim propisima.
Član 7
Obavljanje tehničkog pregleda i utvrđivanje ispunjenosti tehničkih uslova opreme, stolova i automata za igre na sreću vrši ovlašćeno pravno lice u skladu sa zakonom.
Postupak za dodjelu ovlašćenja i izbor pravnog lica iz stava 1 ovog člana za obavljanje tehničkog pregleda sprovodi organ uprave na osnovu javnog poziva.
Ovlašćenje za obavljanje tehničkog pregleda i utvrđivanje ispunjenosti tehničkih uslova opreme, stolova i automata za igre na sreću može da dobije pravno lice koje:
   1) ne priređuje igre na sreću;
   2) ne iznajmljuje opremu, stolove i automate za igre na sreću.
Član 8
Pravno lice iz člana 7 ovog pravilnika podnosi prijavu organu uprave na osnovu javnog poziva iz člana 7 stav 2 ovog pravilnika, uz obavezno priložene dokumente:
   1) rješenje o upisu u Centralni registar privrednog suda sa svim prilozima i promjenama;
   2) potvrdu o dodjeli PIB-a;
   3) dokaz o posjedovanju opreme za obavljanje tehničkog pregleda opreme, stolova i automata za igre na sreću;
   4)  potvrdu o stručnoj osposobljenosti zaposlenih lica za obavljanje tehničkog pregleda i utvrđivanje ispunjenosti tehničkih uslova opreme, stolova i automata za igre na sreću, uz uslov da je najmanje jedno zaposleno lice inženjer elektrotehnike sa najmanje VI nivoom kvalifikacije obrazovanja.
Član 9
Pravno lice koje dobije ovlašćenje za obavljanje tehničkog pregleda opreme, stolova i automata za igre na sreću, mora:
   1) stručno obavljati tehnički pregled;
   2) blagovremeno obavljati tehnički pregled;
   3) sarađivati sa organom uprave i ostalim ovlašćenim licima;
   4) čuvati poslovnu tajnu;
   5) snositi odgovornost za obavljeni posao.
Pravnom licu kome je dato ovlašćenje za obavljanje tehničkog pregleda i utvrđivanje ispunjenosti tehničkih uslova opreme, stolova i automata za igre na sreću, oduzeće se od strane organa uprave ako prestane da ispunjava uslove za obavljanje poslova propisanih ovim pravilnikom.
Član 10
Naljepnica za   označavanje i registraciju stola za igre na sreću, treba da bude istaknuta na vidnom mjestu stola i sadrži sledeće podatke:
   1) naziv priređivača igara na sreću;
   2) identifikacioni broj;
   3) lokacija odnosno adresa objekta kazina;
   4) datum i potpis ovlašćenog lica.
Naljepnica za označavanje i registraciju stola za igre na sreću iz stava 1 ovog člana data je na Obrascu 1 koji je sastavni dio ovog pravilnika.
Član 11
Naljepnice za označavanje i registraciju stola za igre na sreću je samoljepljiva.
Na gornjoj polovini naljepnice štampa se "CRNA GORA - UPRAVA ZA IGRE NA SREĆU".
Izgled naljepnice za označavanje i registraciju stola za igre na sreću data je na Obrascu 1.
Član 12
Naljepnicu izrađuje organ uprave.
Naljepnicu na uređaj postavlja ovlašćeno službeno lice organa uprave po završetku postupka provjere ispunjenosti tehničkih i funkcionalnih karakteristika, kao i u slučaju preseljenja kazina na drugu lokaciju i stavljanja novog automata u upotrebu.
Pod uređajem iz stava 2 ovog člana podrazumijeva se sto za igre na sreću.
Naljepnica važi do isteka roka važenja odobrenja.
Zamjena naljepnice ili njeno skidanje je u isključivoj nadležnosti organa uprave.
Za sto za igre za igre na sreću, koji je povučen iz upotrebe, a za koji je prijavljeno povlačenje odnosno dostavljen novi zahtjev za stavljanje u upotrebu, organ uprave izrađuje i preko ovlašćenog službenog lica postavlja isti identifikcioni broj koji je sto za igre na sreću imao prije povlačenja iz upotrebe   .
Član 13
Evidenciju o izdatim naljepnicama za označavanje i registraciju stola za igre na sreću vodi organ uprave u elektronskoj i pisanoj formi.
Evidencija u elektronskoj formi vodi se putem informacionog sistema organa uprave u obliku elektronskog registra, a u pisanoj formi u obliku tvrdo ukoričene knjige sa numerisanim stranicama.
Evidencija iz stava 1 ovog člana sadrži:
   1) identifikacioni broj;
   2) vrstu opreme (sto za igre na sreću) ;
   3) naziv priređivača;
   4) adresu lokacije;
   5) datum izdavanja;
   6) status naljepnice (važeća, zamijenjena, istekla) .
Evidencija o izdatim naljepnicama za označavanje i registraciju stola za igre na sreću data je na Obrascu 2.
Član 14
U evidenciji iz člana 13 ovog pravilnika podaci traba da budu jasni i čitljivi i ne treba da se brišu.
U slučaju pogrešno unesenog podatka greške se mogu ispravljati na način što se ispod pogrešno unesenog podatka unosi tačan podatak.
Promjene koje se odnose na podatke iz evidencije iz stava 1 ovog člana unose se u rubrike na koje se te promjene odnose.
Član 15
Obrasci 1 i 2 čine sastavni dio ovog pravilnika.
Član 16
Danom početka primjene ovog pravilnika prestaje da važi Pravilnik o bližim prostornim i tehničkim uslovima koje kazino mora da ispunjava i obrascima o dnevnom obračunu po pojedinom stolu za igre na sreću ("Službeni list RCG", broj     i "Službeni list CG", br.   ,     i   ).
Član 17
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 14/2-03-424/25-42670/4
Podgorica, 26. decembra 2025. godine
Ministar,
Novica Vuković, s.r.